- Psalm
- <
- 105
- >

105
1 Hagaahea ange de abodonu gi Tagi Maolunga,
dalodalo i dono ingoo;
daalaa dagodo ana hegau i daho denga huaahenua.
2 Daahili ange gi de ia i taahili tuhi,
daalaa dagodo o ana hegau hagalele mouli alodahi.
3 Hagamahamaha ina dono ingoo dabu;
alodahi e saalaa Tagi Maolunga gi malangilangi!
4 Saalaa Tagi Maolunga ma ono mahi;
saalaa ia i masavaa alodahi.
5 Manadua ana hegau hagalele mouli,
ana sauaa ma ana hagamodu gu tala.
6 De aamuli o Abraham, dono dangada hai hegau,
de hagadiilinga o Jacob, go dangada aana gu hili!
7 Ia go Iahweh taadeu Maadua;
ana hagamodu muna e hai ange gi henua i lalo alodahi.
8 Ia e manadua dana hagatoo donu hagaheloongoi ga hano ai,
ma ana muna gu tala, ange gi e mano atangada,
9 go dana hagatoo donu hagaheloongoi ange gi Abraham,
ma dana hagatoo donu ange gi Isaac.*Gen 12.7; 17.8; 26.3
10 Ia ne hai de hainga nei gi too donu ange gi Jacob,
ma de hai dahi hagatoo donu hagaheloongoi ange gi Israel ga hano ai:*Gen 28.13
11 “Au e gaavadu naa gi de goe de henua go Canaan
e hai ai doo mommee e henua ai.”
12 De masavaa olaadeu goi sogoisi ai,
e dee dau, gai ni dangada henua gee i de henua laa,
13 gilaadeu ne silivaahea saele i denga huaahenua,
mai i dahi nohoanga hodooligi gi dahi nohoanga hodooligi.
14 Gai ia tee dugu ange dahi gi hagaduasala ina gilaadeu,
gai ne hagasee denga hodooligi i olaadeu hiidinga, ga hai ange,*Gen 20.3-7
15 “Goodou e dee poo ange gi gilaadeu aagu gu hagadabu i de lolo,
gai gi dee hagammae ina ogu pelaabisi.”
16 Ia ne hai gi humai de onge gi honga de henua,
gai ne hai gi deai alaadeu gai;*Gen 41.53-57
17 ia ne kave dahi gi hano i olaadeu mada i mua,
go Joseph, ne hagao ina laa gi daha bei tangada hai hegau.*Gen 37.28; 45.5
18 Gilaadeu ne hagammae luoono vae i mee noonooa baalanga,
gai ne hagaulu ange dono ua gi denga mee noonooa iron,*Gen 39.20—40.23
19 ga dae ai gi de hagassula ana muna gu lava i de tala,
muna a Tagi Maolunga ne hagatale ono dagodo.
20 De hodooligi ne aalu ga dugu ia gi hano,
tagi o dangada ne hai ia gi ilaage.*Gen 41.14
21 Ia ne hai ia go tangada aamua i dono hale alodahi,
gai go tagi o ana mee alodahi;*Gen 41.39-41
22 gai ia ga agoago ange ai de gau aamua alodahi bei dono hai e lodo ai,
ma de agoago ange ai denga dagi i de iloo mee.
23 Gai Israel ne humai hogi gi Egypt;
Jacob ne noho gaainga i de henua o Ham.*Gen 46.6; 47.11
24 Gai Tagi Maolunga ne hai ono dangada gi hagadili gi soa mmao,
gai gilaadeu gu mmahi ange i olaadeu hagadaumee.*Exo 1.7-14
25 Ia ne hai gi kino gilaadeu i ono dangada,
ma de vaivai daakodo ange gi ogu dangada hai hegau.
26 Ia ne kave Moses, dono dangada hai hegau,
ma Aaron, taane aana gu hili.*Exo 3.1—4.17
27 Gilaau ne hai ana hegau hagalele mouli i olaadeu magavaa,
ma denga sauaa i de henua o Ham.
28 Ia ne hai gi humai de gohu gi haolia honga de henua;
gai gilaadeu ne hai baasi ange gi ana muna.*Exo 10.21-23
29 Ia ne hai alaadeu vai ga ni dodo,
gai alaadeu mamu gu maakau.*Exo 7.17-21
30 Delaadeu henua gu honu i denga kailu,
gai ne ulu hogi i lodo aabi o olaadeu hodooligi.*Exo 8.1-6
31 Ia ne tala de muna, gai gu loomai denga lango lagolago,
ma manu vaaligiligi hakadigadi gi honga delaadeu henua.*Exo 8.16-17, 20-24
32 Ia ne hagamalili iho denga dibadibaa haisi bei de langi pala,
ma de hai gi dabadaba denga uila i honga delaadeu henua.*Exo 9.22-25
33 Gai ia ne hadihadi iho alaadeu veelengaa grape ma denga fig,
ma manu ssomo alodahi i delaadeu henua.
34 Ia ne tala de muna, gai gu loomai denga itebuubuu,
ni itebuubuu lagolago e dee maua i de dau;*Exo 10.12-15
35 denga itebuubuu ne gai denga manu ssomo i honga delaadeu henua,
ma de gai denga hua i honga olaadeu gelegele.
36 Ia ne daa ga maakau denga ganimua daane i delaadeu henua,
go denga dama ne haanau
i de masavaa olaadeu e dama daane ai.*Exo 12.29
37 Gai ia ne hagassao mai de gau Israel ma alaadeu selevaa ma goolo,
gai teai donu se gilaadeu ne magi.*Exo 12.33-36
38 Egypt gu malangilangi i delaadeu hulo gee,
go hiidinga de henua gu maatagu mmao i gilaadeu.
39 Ia ne hai dahi giliiga ga haoli ai gilaadeu,
gai ne hai dahi ahi gi hagamaalama ina gilaadeu i de boo.*Exo 13.21-22
40 Gilaadeu ne dangidangi ange, gai ia ga gaamai denga quail,
ma de hai gi boobosu gilaadeu i gai mai i de langi.*Exo 16.2-15
41 Ia ne hhuge de baba, gai gu sali mai ai denga vai;
gai gu bei dahi saalingaa vai i de vao.*Exo 17.1-7; Num 20.2-13
42 Gai ia e manadua dana hagatoo donu dabu
ange gi dono dangada hai hegau go Abraham.
43 Ia ne hagassao mai ono dangada i de lodo malangilangi,
go ono dangada ne hili i de lodo danuaa.
44 Ia ne gaavange gi gilaadeu henua o denga huaahenua,
gilaadeu ne kave mee a dangada ne hai hegau ange aagena,*Josh 11.16-23
45 gai gilaadeu ga daohi ai ana muna gu hagasauaa,
ma de daudali i ana hainga.
Duuhia Tagi Maolunga!*Duuhia Tagi Maolunga: de muna Hebrew go Hallelujah.

- Psalm
- <
- 105
- >

*105:9 Gen 12.7; 17.8; 26.3

*105:10 Gen 28.13

*105:14 Gen 20.3-7

*105:16 Gen 41.53-57

*105:17 Gen 37.28; 45.5

*105:18 Gen 39.20—40.23

*105:20 Gen 41.14

*105:21 Gen 41.39-41

*105:23 Gen 46.6; 47.11

*105:24 Exo 1.7-14

*105:26 Exo 3.1—4.17

*105:28 Exo 10.21-23

*105:29 Exo 7.17-21

*105:30 Exo 8.1-6

*105:31 Exo 8.16-17, 20-24

*105:32 Exo 9.22-25

*105:34 Exo 10.12-15

*105:36 Exo 12.29

*105:37 Exo 12.33-36

*105:39 Exo 13.21-22

*105:40 Exo 16.2-15

*105:41 Exo 17.1-7; Num 20.2-13

*105:44 Josh 11.16-23

*105:45 Duuhia Tagi Maolunga: de muna Hebrew go Hallelujah.

© 2022 WBT